મારા પ્રથમ ત્રણ પુસ્તકોની પ્રસ્તાવના અનુક્રમે વિનોદ ભટ્ટ, બકુલ ત્રિપાઠી અને તારક મહેતાએ લખી હતી. મને આ ત્રણે મહાન હાસ્યલેખકોની નજીક રહેવા મળ્યું એને હું મારું સૌભાગ્ય માનું છું. મારા પુસ્તકની પ્રસ્તાવનામાં વિનોદભાઈએ લખ્યું હતું કે, મારું એવું દૃઢપણે માનવું છે કે, સૌરાષ્ટ્રની પ્રજાને ઈશ્વરે ખોબલે-ખોબલે હાસ્યવૃત્તિ વરદાની છે. સૌરાષ્ટ્રમાં સાવ છેવાડાના ગામનો અભણ માણસ પણ હાસ્યને માણવાની સૂઝ ધરાવતો હોય છે. જીવન જરૃરિયાતની ચીજોના અભાવમાં જીવતા હોવા છતાં આ લોકો મુક્ત મનથી હસી શકે છે અને હસાવી શકે છે. હાસ્યને ગરીબી અને વેદના સાથે ઘરવટ હોવાની મારી સમજ છે. કદાચ ગરીબીએ જ આપણને ચાર્લ્સ ડિકન્સ જેવો હાસ્યકાર અને ચાર્લી ચેપ્લિન જેવો હાસ્યકલાકાર આપ્યો. ચાર્લ્સે પોતાનો ડૂમો કાગળ પર ઠાલવ્યો અને ચાર્લીએ કચકડા પર ઉતાર્યો.